Izak Davel word eerste keer paKlein Zia Mericke Davel. (Foto: Facebook via Izak Davel) Tien jaar ná hul troue en ná vele sakke sout saam het die akteur, sanger en danser Izak Davel en sy vrou, Mericke, vir die eerste keer ouers geword. Hul skattige babadogtertjie, Zia Mericke Davel, is Dinsdag met ŉ keisersnit en ŉ gewig van 2,2 kg gebore. “Ja, sy is piepklein en fyn,” het Davel aan Maroela Media gesê. Davel sê dit gaan goed met mamma en baba. “Mericke is reeds hier by die huis op en af, ten spyte van die keisersnit. Sy is ŉ sterk mamma.” Hy vertel dit is oorweldigend om vir die eerste keer pa te wees. “Ek weet eerlikwaar nie hoe om dit in woorde te beskryf nie. Dit is ongelooflik. Sy lê nou hier in my arms en ek weet nie wat om daaroor te sê nie – dis mal!” Izak en Mericke Davel. (Foto: Facebook via Izak Davel) Volgens Davel, wat in 2006 onder Suid-Afrikaanse sepiekykers bekend geword het vir sy rol as Scab in Egoli, pas hul nuwe gesin maklik aan en is die doeke ruil nie vir hom ŉ probleem nie. Hy sien uit daarna om vele aktiwiteite as pa saam met klein Zia aan te pak. “Ek wil alles saam met haar doen – ballet, hokkie speel, karate doen, alles!” lag hy. Hy sê hy en Mericke, wat vroeër met kanker gediagnoseer is en dit oorwin het, het nie verwag dat hulle ooit ouers sou word nie. “En hier, met ons tiende huweliksherdenking, arriveer die klein prinses. Ek is stomgeslaan.” Davel, wat in 2015 die rol van die Prins in die eerste verhoogproduksie van die Afrikaanse pantomime Aspoestertjie teenoor Karlien van Jaarsveld en Soli Philander vertolk het, skerts dat Zia se naam gekies is omdat dit die enigste naam is waarop hy en Mericke albei kon saamstem. “Ons het baie gesoek en geredeneer en Zia was uiteindelik die een waarop ons besluit het.”